钦定古今图书集成/明伦汇编/闺媛典/第013卷 > 《落花行》前人
## 钦定古今图书集成/明伦汇编/闺媛典/第013卷 > 《落花行》前人

东风吹花花作团，美人脉脉凭阑干。倦投红筵逐舞
凤，故寻翠袖萦钗鸾。去年送别城南道，城南飞花映
芳草。关河万里人未归，风雨一番春又老。抱愁无语
还空闺，拂钗揽袖香依依。绿阴锁窗蝶影断，空枝吊
月鹃声悲。青春不复回，游子不顾期。美人掩泪长相
思，恨身不似花能飞。花飞终恨沾尘泥。安能与花飞
去阳关西。